CELEX: 62006FN0066
Language: el
Date: 2006-06-16 00:00:00
Title: Υπόθεση F-66/06: Προσφυγή της  16ης Ιουνίου 2006  — Κυριαζή κατά Επιτροπής

29.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 178/43
            
         Προσφυγή της 16ης Ιουνίου 2006 — Κυριαζή κατά Επιτροπής
   (Υπόθεση F-66/06)
   (2006/C 178/80)
   Γλώσσα διαδικασίας: η γαλλική
   Διάδικοι
   
      Προσφεύγουσα: Καλλιόπη Κυριαζή (Clabecq, Βέλγιο) (Εκπρόσωπος: E. Boigelot, avocat)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της 12ης Σεπτεμβρίου 2005 περί διορισμού της προσφεύγουσας ως δόκιμης υπαλλήλου με κατάταξη στον βαθμό C*1, κλιμάκιο 2, καθώς και οποιαδήποτε πράξη εκδοθείσα κατά συνέπεια αυτής της αποφάσεως ή αφορώσα αυτή την απόφαση, όπως η απόφαση περί καταργήσεως της αποζημιώσεως γραμματείας που ελάμβανε και περί μη εκ νέου χορηγήσεώς της μετά την μονιμοποίησή της·
            
         
               —
            
            
               να ακυρώσει την απόφαση της Αρμόδιας για τους Διορισμούς Αρχής (ΑΔΑ), της 6ης Μαρτίου 2006, περί απορρίψεως της διοικητικής ενστάσεως της προσφεύγουσας με την οποία είχε ζητήσει ακύρωση της προαναφερθείσας αποφάσεως·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, περιληφθείσα στον πίνακα επιτυχόντων του εσωτερικού διαγωνισμού μεταβάσεως σε ανώτερη κατηγορία COM/PC/04, ήταν έκτακτη υπάλληλος της Επιτροπής με βαθμό C*2 (παλαιός βαθμός C5) κατά τον χρόνο εγγραφής της στον πίνακα επιτυχόντων του εν λόγω διαγωνισμού και μέχρι την 31η Ιουλίου 2004. Ακολούθως, εργάστηκε υπό την ιδιότητα εργατικού δυναμικού διατιθέμενου από εξωτερική εταιρία, στο ίδιο όργανο, μέχρι την 1η Νοεμβρίου 2004, ημερομηνία κατά την οποία προσελήφθη εκ νέου ως έκτακτη υπάλληλος και κατετάγη στον βαθμό C*1, χωρίς να της καταβάλλεται η αποζημίωση γραμματείας που ελάμβανε δυνάμει της προηγουμένης συμβάσεως. Στις 16 Απριλίου 2005, διορίστηκε δόκιμη υπάλληλος, με την ίδια αυτήν κατάταξη.
   Προς στήριξη της προσφυγής της, η προσφεύγουσα υποστηρίζει ότι η Διοίκηση παρέβη τα άρθρα 31, παράγραφος 1, και 25, παράγραφος 2, του Κανονισμού Υπηρεσιακής Καταστάσεως, καθώς και τα άρθρα 5 και 18 του παραρτήματος XIII του Κανονισμού Υπηρεσιακής Καταστάσεως. Προβάλλει, επίσης, παραβίαση ουσιωδών διαδικαστικών τύπων, καθώς και παραβίαση των διατάξεων της προκηρύξεως του διαγωνισμού και παραβίαση πολλών γενικών αρχών του δικαίου, ιδίως της αρχής της προστασίας της δικαιολογημένης εμπιστοσύνης, της αρχής της ασφαλείας δικαίου, της αρχής της χρηστής διοικήσεως και της αρχής της ίσης μεταχειρίσεως.
   Η προσφεύγουσα υποστηρίζει, επίσης, ότι ο κανονισμός (ΕΚ, Ευρατόμ) 723/2004 του Συμβουλίου, της 22ας Μαρτίου 2004, για την τροποποίηση του Κανονισμού Υπηρεσιακής Κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων αυτών (1), είναι παράνομος κατά το μέρος αυτού που εισάγεται με το άρθρο 5, παράγραφος 4, του παραρτήματος XIII του Κανονισμού Υπηρεσιακής Καταστάσεως, καθόσον η ΑΔΑ ερμηνεύει τη διάταξη αυτή ως παρέχουσα σ' αυτήν τη δυνατότητα κατατάξεως της προσφεύγουσας στον βαθμό C*1, κλιμάκιο 2, κατά παράβαση της επιταγής του άρθρου 31 του Κανονισμού Υπηρεσιακής Καταστάσεως και πολλών αρχών του δικαίου.
   
      (1)  EE L 124, της 27.4.2004, σ. 1